Gigantul lanț de fast-food cu mâncare mexicană, Taco Bell, cu circa 7.000 de restaurante în S.U.A., urmează să deschidă primul restaurant în centrul comercial Băneasa Shopping City, potrivit unor informații din piață.

Alături de KFC și Pizza Hut, brandul Taco Bell face parte din gigantul american Yum! Brands. Grupul operează peste 43.500 de restaurante în mai mult de 135 de țări, deschizând peste șase restaurante în fiecare zi în lume. Pizza Hut și KFC operează în România prin intermediul unei francize deținute de firma American Restaurant System.

Contactați de Forbes România, reprezentanții American Restaurant System au declarat: „În acest moment nu putem confirma sau infirma posibila intrare a lanțului Taco Bell în România. Ce putem afirma, însă, este faptul că ne-am bucura să putem savura niște Crunchy Tacos”.

Fast-food-ul Taco Bell operează 7.000 de restaurante în Statele Unite ale Americii și aproape 300 în alte 24 de țări. Potrivit declarațiilor Yum! de anul trecut, obiectivul pentru următorii zece ani este să mai deschidă 2.000 de restaurante în afara S.U.A. Într-o declarație recentă din presa internațională, oficialii Taco Bell și-au arătat deja interesul pentru țara noastră, declarând că se uită și spre țări ca Finlanda, Peru, România și Sri Lanka.

Citește și: Ashlie Dias, fostul Chef de la Crowne Plaza, a devenit Executive Chef la Sheraton: „În maxim o lună de zile, vom avea un nou meniu”

Compania și-a propus să atingă un număr de 8.000 de locații în S.U.A. până la finalul lui 2022 și să creeze aproximativ 100.000 de locuri de muncă în noile locații. Numai în această vară, compania va angaja 3.500 de persoane în restaurantele Taco Bell.

Yum! a încheiat anul trecut cu afaceri de 4,2 milioane de dolari și un profit de 1,6 milioane de dolari. Grupul a ajuns, în 2016, să genereze aproximativ 50% din profit din operațiunile desfășurate în afara Statelor Unite și are peste 1,5 milioane de angajați la nivel global.